CELEX: 32018R0317
Language: sl
Date: 2018-03-02 00:00:00
Title: Izvedbena uredba Komisije (EU) 2018/317 z dne 2. marca 2018 o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za ribolov belega glavača (Aphia minuta) v nekaterih teritorialnih vodah Italije

5.3.2018   
            
            
               SL
            
            
               Uradni list Evropske unije
            
            
               L 62/1
            
         IZVEDBENA UREDBA KOMISIJE (EU) 2018/317
   z dne 2. marca 2018
   o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za ribolov belega glavača (Aphia minuta) v nekaterih teritorialnih vodah Italije
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju (1) in zlasti člena 13(5) Uredbe,
   ob upoštevanju naslednjega:
   
               (1)
            
            
               Člen 13(1) Uredbe (ES) št. 1967/2006 prepoveduje uporabo vlečnega orodja znotraj pasu 3 navtičnih milj od obale oziroma do izobate 50 m, kadar je ta globina dosežena na krajši razdalji od obale.
            
         
               (2)
            
            
               Na zahtevo države članice lahko Komisija odobri odstopanje od člena 13(1) Uredbe (ES) št. 1967/2006, pod pogojem da so izpolnjeni določeni pogoji iz člena 13(5) in (9).
            
         
               (3)
            
            
               Komisija je 10. januarja 2014 od Italije prejela zahtevek za odstopanje od prvega pododstavka člena 13(1) navedene uredbe za uporabo potegalk odprtega morja za ribolov belega glavača (Aphia minuta) v teritorialnih vodah Italije ob obali Manfredonijskega zaliva (dežela Apulija).
            
         
               (4)
            
            
               Zahteva zadeva plovila, registrirana pri manfredonijskem direktoratu za pomorstvo, ki se že več kot pet let ukvarjajo z ribolovom in izvajajo načrt upravljanja, ki ureja potegalke odprtega morja za ribolov belega glavača (Aphia minuta) na ribolovnem območju Manfredonijskega zaliva.
            
         
               (5)
            
            
               Znanstveni, tehnični in gospodarski odbor za ribištvo (STECF) je julija 2016 ocenil odstopanje, ki ga je zahtevala Italija, in zadevni načrt upravljanja. Odbor STECF je poudaril potrebo po pojasnilih o ribolovnem naporu, uporabljenem orodju, spremljanju in znanstvenih podatkih. Italija je Komisiji predložila ustrezna pojasnila ter ustrezno popravila svoj načrt upravljanja s spremembo uporabljenega orodja, zmanjšanjem ribolovnega napora in okrepitvijo ukrepov spremljanja.
            
         
               (6)
            
            
               Italija je načrt upravljanja sprejela z odlokom (2) v skladu s členom 19(2) Uredbe (ES) št. 1967/2006.
            
         
               (7)
            
            
               Odstopanje, ki ga je zahtevala Italija, izpolnjuje pogoje iz člena 13(5) in (9) Uredbe (ES) št. 1967/2006.
            
         
               (8)
            
            
               Natančneje, zaradi majhne kontinentalne police in prostorske porazdelitve ciljne vrste, ki živi zgolj v nekaterih conah obalnega območja v globini manj kot 50 m, obstajajo posebne geografske omejitve. Ribolovna območja so zato omejena.
            
         
               (9)
            
            
               Ribolov s potegalkami odprtega morja se izvaja v bližini obale v majhni globini. Ta vrsta ribolova se zaradi svoje narave ne more izvajati z nobenim drugim orodjem.
            
         
               (10)
            
            
               Ribolov s potegalkami odprtega morja ne vpliva bistveno na morsko okolje in je zelo selektiven, saj se potegalke vlečejo po vodnem stolpu in se ne dotaknejo morskega dna, ker bi zbrani material z morskega dna poškodoval ciljne vrste in onemogočil selektivno lovljenje vrst zaradi njihove majhnosti.
            
         
               (11)
            
            
               Odstopanje, ki ga je zahtevala Italija, se nanaša na 100 plovil, pri čemer pa bo dnevno dovoljenih le 30 plovil, v okviru mehanizma rotacije. Zato je mogoče skleniti, da odstopanje vpliva na omejeno število plovil.
            
         
               (12)
            
            
               Navedena plovila so vključena na seznam, ki je bil Komisiji sporočen v skladu z zahtevami iz člena 13(9) Uredbe (ES) št. 1967/2006.
            
         
               (13)
            
            
               Načrt upravljanja vsebuje vse relevantne opredelitve zadevnega ribolova in zagotavlja, da se ribolovni napor v prihodnosti ne bo povečal, saj se bodo ribolovna dovoljenja izdajala za določenih 100 plovil, ki jih je Italija že odobrila za ribolov.
            
         
               (14)
            
            
               Zadevne ribolovne dejavnosti izpolnjujejo zahteve iz člena 4 Uredbe (ES) št. 1967/2006, saj italijanski načrt upravljanja izrecno prepoveduje ribolov nad zaščitenimi habitati.
            
         
               (15)
            
            
               Zahteve iz člena 8(1)(h) Uredbe (ES) št. 1967/2006 se ne uporabljajo, saj veljajo za vlečne mreže.
            
         
               (16)
            
            
               Glede zahteve za skladnost s členom 9(3) Uredbe (ES) št. 1967/2006, ki določa najmanjšo velikost mrežnih očes, Komisija ugotavlja, da je Italija v skladu s členom 9(7) navedene uredbe v svojem načrtu upravljanja odobrila odstopanje od člena 9(3) navedene uredbe, ker so zadevne ribolovne dejavnosti zelo selektivne, zanemarljivo vplivajo na morsko okolje in jih ne zadevajo določbe iz člena 4(5) navedene uredbe.
            
         
               (17)
            
            
               Zadevne ribolovne dejavnosti se izvajajo na zelo kratki razdalji od obale in tako ne motijo dejavnosti drugih plovil.
            
         
               (18)
            
            
               Načrt upravljanja zagotavlja, da so ulovi vrst iz Priloge III k Uredbi (ES) št. 1967/2006 minimalni. Poleg tega je v skladu s poglavjem 6.1.2 italijanskega načrta upravljanja ribolov belega glavača (Aphia minuta) omejen na ribolovno sezono, ki traja od 1. novembra do 31. marca vsako leto.
            
         
               (19)
            
            
               Potegalke odprtega morja ne lovijo glavonožcev.
            
         
               (20)
            
            
               Zadevne ribolovne dejavnosti izpolnjujejo zahteve glede beleženja, določene v členih 14 in 15 Uredbe Sveta (ES) št. 1224/2009 (3).
            
         
               (21)
            
            
               Italijanski načrt upravljanja vključuje ukrepe za spremljanje ribolovnih dejavnosti v skladu s tretjim pododstavkom člena 13(9) Uredbe (ES) št. 1967/2006.
            
         
               (22)
            
            
               Zahtevano odstopanje bi bilo zato treba odobriti.
            
         
               (23)
            
            
               Italija bi morala Komisiji redno poročati v skladu z načrtom spremljanja, ki ga določa italijanski načrt upravljanja.
            
         
               (24)
            
            
               Omejeno trajanje odstopanja bo omogočalo takojšnje sprejetje popravnih ukrepov upravljanja, če bi iz poročila Komisiji izhajalo, da je stanje ohranjenosti lovljenega staleža slabo, obenem pa se bo lahko izboljšala znanstvena podlaga ter s tem tudi načrt upravljanja.
            
         
               (25)
            
            
               Ukrepi iz te uredbe so v skladu z mnenjem Odbora za ribištvo in ribogojstvo –
            
         SPREJELA NASLEDNJO UREDBO:
   Člen 1
   Odstopanje
   1.   Člen 13(1) Uredbe (ES) št. 1967/2006 se v italijanskih teritorialnih vodah, ki mejijo na obalo Manfredonijskega zaliva, ne uporablja za lovljenje belega glavača (Aphia minuta) s potegalkami odprtega morja.
   2.   Potegalke odprtega morja iz odstavka 1 se uporabljajo na plovilih, ki:
   
               (a)
            
            
               so registrirana pri manfredonijskem direktoratu za pomorstvo;
            
         
               (b)
            
            
               se že več kot pet let ukvarjajo z ribolovom in ne bodo povzročila povečanja ribolovnega napora v prihodnosti; ter
            
         
               (c)
            
            
               imajo dovoljenje za ribolov in izvajajo načrt upravljanja, ki ga je Italija sprejela v skladu s členom 19(2) Uredbe (ES) št. 1967/2006.
            
         Člen 2
   Načrt spremljanja in poročilo
   Italija Komisiji v enem letu od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v italijanskem načrtu upravljanja.
   Člen 3
   Začetek veljavnosti in obdobje uporabe
   Ta uredba začne veljati tretji dan po objavi v Uradnem listu Evropske unije.
   Uporablja se od 8. marca 2018 do 8. marca 2021.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 2. marca 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 409, 30.12.2006, popravljena različica v UL L 36, 8.2.2007, str. 6.
   
      (2)  „Adozione del Piano di Gestione per la pesca del rossetto (Aphia minuta) nel Compartimento marittimo di Manfredonia con l'utilizzo della sciabica da natante, in deroga alla dimensione minima della maglia della rete e della distanza dalla costa – Reg.(CE) n.1967/2006, artt.9/13–.“ – sprejet 28. decembra 2017.
   
      (3)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).